“ดาวโจนส์” รีบาวด์ หลังรูด 3 วันติด ทรุด 1,500 จุด
“ดาวโจนส์” รีบาวด์ หลังรูด 3 วันติด ทรุด 1,500 จุด ฟากนักลงทุนจับตาตัวเลขจ้างงานนอกภาคเกษตรเดือน ส.ค. โบรกคาดเพิ่มขึ้นเพียง 300,000 ตำแหน่ง หลังจากพุ่งขึ้น 528,000 ตำแหน่งเดือนก.ค.
“ดาวโจนส์” รีบาวด์ หลังรูด 3 วันติด ทรุด 1,500 จุด ฟากนักลงทุนจับตา "ตัวเลขจ้างงานนอกภาคเกษตร" เดือน ส.ค. โบรกคาดเพิ่มขึ้นเพียง 300,000 ตำแหน่ง
31 ส.ค. 2565

ผู้สื่อข่าวรายงานว่า ดัชนีดาวโจนส์พุ่งขึ้นกว่า 100 จุดในวันนี้(31ส.ค.65) โดยตลาดหุ้นวอลล์สตรีทฟื้นตัวขึ้น หลังจากปรับตัวลงติดต่อกัน 3 วัน โดย ณ เวลา 20.48 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,951.89 จุด บวก 161.02 จุด หรือ 0.51%
ด้านหุ้นกลุ่มพลังงานดิ่งลงสวนทางตลาดตามราคาน้ำมันที่ทรุดตัวลง ขณะที่วันนี้เป็นวันทำการซื้อขายสุดท้ายสำหรับเดือนส.ค. โดยดัชนีดาวโจนส์และ S&amp;P 500 ร่วงลงกว่า 3% ในเดือนนี้ ขณะที่ Nasdaq ดิ่งลง 4%
โดยดัชนีดาวโจนส์ทรุดตัวลง 1,500 จุด ในช่วง 3 วันทำการที่ผ่านมา ท่ามกลางความกังวลเกี่ยวกับการเร่งปรับขึ้นอัตราดอกเบี้ยของธนาคารกลางสหรัฐ (เฟด) ซึ่งอาจส่งผลให้เศรษฐกิจถดถอย
ล่าสุด FedWatch Tool ของ CME Group บ่งชี้ว่า นักลงทุนให้น้ำหนักมากถึง 70.5% ที่เฟดจะปรับขึ้นอัตราดอกเบี้ย 0.75% สู่ระดับ 3.00-3.25% ในการประชุมวันที่ 20-21 ก.ย. และให้น้ำหนักเพียง 29.5% ที่เฟดจะปรับขึ้นอัตราดอกเบี้ย 0.50%
หากเฟดปรับขึ้นอัตราดอกเบี้ย 0.75% ในเดือนก.ย. ก็จะส่งผลให้เฟดขึ้นดอกเบี้ย 0.75% ติดต่อกันเป็นครั้งที่ 3 หลังจากปรับขึ้น 0.75% ทั้งในเดือนมิ.ย.และก.ค.
ด้านนักลงทุนจับตาตัวเลขการจ้างงานนอกภาคเกษตรประจำเดือนส.ค.ในวันศุกร์นี้ ขณะที่นักวิเคราะห์คาดการณ์ว่า ตัวเลขจ้างงานดังกล่าวเพิ่มขึ้นเพียง 300,000 ตำแหน่ง หลังจากพุ่งขึ้น 528,000 ตำแหน่งในเดือนก.ค.
ออโตเมติก ดาต้า โพรเซสซิ่ง อิงค์ (ADP) เปิดเผยว่า การจ้างงานของภาคเอกชนสหรัฐเพิ่มขึ้นเพียง 132,000 ตำแหน่งในเดือนส.ค. ต่ำกว่าที่นักวิเคราะห์คาดการณ์ที่ระดับ 300,000 ตำแหน่ง หลังจากเพิ่มขึ้น 270,000 ตำแหน่งในเดือนก.ค. ภาคบริการมีการจ้างงาน 110,000 ตำแหน่งในเดือนส.ค. ขณะที่ภาคการผลิตมีการจ้างงาน 22,000 ตำแหน่ง